De 11 TP Musik Marked butikker holder alle lukket i dag. Og formentlig åbner de aldrig op igen. Ledelsen i butikskæden sidder pt. i møde og kan derfor ikke bekræfte, at de er gået konkurs, men de 11 butikker holder alle lukket i dag. Og tre af dem i København er allerede overtaget af en ny ejer. Den samme løsning arbejdes der på for de resterende otte butikker. Den formodede konkurs kommer i kølvandet på både Axel Musik og Gufs konkurser. Og generelt ser det svært ud for pladebutikkerne, da salget af cd'er foregår mere og mere via internettet. TP Musik Marked startede i 1977. I 2010 åbnede de en butik på 300 kvadratmeter i Friis i Aalborg - den hidtil største i kæden og en af de største musikbutikker overhovedet i Danmark. Men den holder altså også lukket i dag.

Referat:
Den kendte musikkæde TP Musik Marked er meldt konkurs og er derfor i gang med at lukke samtlige butikker inklusiv den i Aalborg, der var en af Danmarks største musikbutikker.